 इक बारी दी गल्ल ऐ जे इक बादशाह् कोल इक तोता हा।  उसने अमरफल आंदा।  बादशाह् ने अमरफल अपने माऊ-बब्बै गी देई दित्ता।  राजे दे माऊ-बब्बै फल खाने दी थाह्‌र ओदा इक बूटा लाई दित्ता।  जिस वेलै बूटे कन्ने फल लग्गे तां उनें इक फल त्रोड़ी आंदा ते ओ भुंपां डिगी पेआ उत्थू दा ओ फल कुत्ते ने चक्केआं ते खाइयै मरी गेआ।  उसने ओदा नां बिश-फल पाई ओड़ेआ ते राजे गी आखेआ जे तोते दा आंदा दा फल खन्दे तां उनें बी मरी जाना हा।  राजे ने तोते गी मरवाई दित्ता।  ओ बूटा कटाई ओड़ेआ।  दूआ फल हा जेका ओ भंगियै जित्थें ओ कूड़ा सुटदे हे, उत्थें सुट्‌टी दित्ता।  इक दिन भंगनी ते भंगियै दी आपू-बिच्चें लड़ाई होई ते ओ आखन लगी में बिश-फल खाइयै मरी जन्नी आं ते उसने ओ फल खाइयै इक नमीं अमर ते शैल सन्हाकड़ी नुहार पाई लेई।  दुए दिन जिस बेलै ओ ब्हारी फेरने गी गेई तां राजे दी माऊ ने पुच्छेआ जेह्‌ड़ी पैह्‌ले साढ़ै औंदी ही ओ कुत्थें ऐ ?  तां उसने जवाब दित्ता ओ में गै आं।  राजे दी माऊ ने आखेआ ओ ते बुड्ढी ही तां फ्ही उसने सारी क्हानी सनाई जे में ओ बिश-फल खादा हा तां में जुआन होई गेई आं।  फ्ही राजा ते ओदे मां-बब्ब बड़े पछताए हे।  इन्ने चिरे गी रात मुक्की गेई ते हून ओ आखन लगी।  जे में तुगी धरम दित्ता जे में म्हेशां गित्ते तेरी गै रौङ।  ओ दमें जने टुरी पेए।  जिस बेलै ओ अपने ग्रां कोल पुज्जा तां उसने अपनी धरम देने आली लाडी गी उत्थें गै छोड़ेआ ते आखन लगा में अपने माऊ ते बब्बै कोला तुगी घर लेई जाने दी आज्ञा लेई औन्ना फ्ही तुगी घर लेई जांङ।  ओ मन्नी गेई। 